**\*\*\*\* אמברגו עד לשעה 11:00 \*\*\*\***

**הודעה לתקשורת**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**שר החינוך, יואב גלנט, החליט על הקלות נוספות בבגרויות תשפ"א**

**בהתאם להנחיית השר גלנט, גם בשנת הלימודים הבאה (תשפ״ב) התלמידים ייבחנו ב-5 מקצועות חיצוניים בלבד\***

**השר אימץ את מסקנות הביניים של וועדת תירוש**

--------------------------------------------------------------------------------------------------------

* **שר החינוך אימץ את המלצת הוועדה שלא להפעיל מנגנון שק"ד קורונה בתשפ"א**
* **כל התלמידים הניגשים לבגרות יקבלו תוספת זמן של עוד 25%**
* **תוספת של הקלות נוספות יינתנו במקצועות שפת אם ובמתמטיקה**

\*\*\*\*\*\*\*\*\*\*\*

לקראת בגרויות חורף וקיץ תשפ"א, מודיע שר החינוך, יואב גלנט, היום (ה') על השינויים, ההתאמות וההקלות הנוספות אותן החליט להחיל על בגרויות אלו, בין היתר, לאור אימוץ מסקנות הביניים שהגישה וועדת תירוש לשר החינוך.

ההקלות וההתאמות נועדו, בין היתר, לתת מענה לפערים שצברו התלמידים בשל הסגרים הממושכים עקב התפרצות נגיף הקורונה, ומהווים חלק מתהליך הפקת לקחים שקיים המשרד על בגרויות תש"ף ומתובנות שאסף מנכ"ל משרד החינוך, עמית אדרי, במסגרת המפגשים אותם קיים עם מנהלים, רכזי מקצוע ובגרויות, מורים ותלמידים. לאור זאת, מוציא היום המשרד מסמך הנחייה לבתי הספר אודות השינויים, ההקלות וההתאמות הנוספות.

יצויין כי מדובר בסבב שלישי של התאמות, שמצטרפות לאלו שכבר ניתנו טרם ובמהלך שנת הלימודים הנוכחית.

**ההתאמות שיינתנו לבתי הספר יכללו:**

1. **תוספת זמן בכל המבחנים**

התלמידים הנבחנים יקבלו תוספת זמן בכל מקצועות ההבחנות בשיעור של 25%.

1. **מועד חורף אפריל יהיה גם מועד לשיפור הציון**

התלמידים יוכלו להבחן בשני מועדי החורף באותו השאלון, כך שמועד פברואר יהווה מועד א' ומועד אפריל יהווה מועד ב' לשיפור ציון. הציון הגבוה מבין השניים הוא זה שייקבע לתלמיד. המשרד פותח אפשרות זו לבחירת כל בתי הספר והתלמידים.

1. **יינתנו מועדים נוספים לבחינה בעל פה באנגלית חורף תשפ"א**

לצד המועד המקורי של הבחינה, שצפוי להתקיים בין התאריכים

ה- 24.1.2021 עד ה-28.1.2021, יעמדו לרשות בתי הספר מועדים נוספים, שיאפשרו לתלמידים להמשיך ולהיערך באופן מיטבי לקראת הבחינה.

**המועדים הנוספים:**

* מה- 15.2.2021 ועד לתאריך ה- 18.2.2021 (ימים ב'-ה')
* מה- 14.3.2020 ועד ה- 18.3.2021 (ימים א'-ה')

1. **ביטול מנגנון שק"ד קורונה והמרתו בתהליכי בקרה, ליווי מקצועי והדרכה לבתי הספר\***

במסגרת מתווה ההיבחנות לשנת הלימודים תשפ"א (2021), ניתנת בידי בתי הספר האפשרות לדווח ציוני הערכה בית ספריים ממירי בגרות חיצונית. ציוני התלמידים צריכים לשקף את הישגיהם בבחינות ובמטלות לאורך השנה ואת רמת הידע שלהם (הרחבה בנושא מצויה בנספח).

1. **גם בשנת הלימודים הבאה, תשפ"ב, תלמידי כיתות יא' היום, ייבחנו ב- 5 מקצועות חיצוניים בהתאם למתווה בגרויות תשפ"א**

להלן קישורית למתווה זה המצוי באתר "לומדים בביטחון":

<https://covid.education.gov.il/%D7%9E%D7%AA%D7%95%D7%95%D7%94_%D7%91%D7%92%D7%A8%D7%95%D7%99%D7%95%D7%AA>

1. **הקלות בשפת אם לכל המגזרים בגרות חורף תשפ"א וקיץ תשפ"א**

* דוברי עברית:

בפרק הבעה והבנה- התלמיד יידרש למזג שני טקסטים במקום שלושה.

בפרק תחביר או תורת הצורות- תתאפשר צבירה של נקודות והגדלת הניקוד של הפרק.

* במגזר הדרוזי: התאמות של חוקי המענה, הגברת הבחירה של התלמידים, וצבירה של נקודות בחלק ההבנה.
* במגזר הערבי: התאמות של חוקי המענה, הגברת הבחירה של התלמידים וצבירה בחלק של דקדוק והבנה.

1. **החרגת בחינות מתכונת ובגרות של תלמידי כיתות יא-יב בתקנות הסגר**

כדי לאפשר את קיומן של הבחינות, הוחרגו מבחני המתכונת והבגרות בתקנות הסגר, לאור זאת יוכלו התלמידים הנבחנים להגיע אל בתי הספר.

1. **מתמטיקה, המקצועות המדעיים והטכנולוגיים- בגרות קיץ תשפ"א**

אשר לבחינות הבגרות בקיץ במקצועות המתמטיקה והמדעים (בהם: פיסיקה, כימיה, ביולוגיה ומדעי המחשב) והמקצועות הטכנולוגיים, המשרד יוציא עדכון אודות ההתאמות עם חזרתם של בתי הספר ללימודים פיזיים. בעניין זה יצויין כי \*ההחלטה התקבלה לאור בקשת מורי המקצוע ורכזי המקצוע\*, לפיה עם שובם של התלמידים אל בתי הספר, הם יוכלו לבצע ניטור אודות הפערים הלימודיים. בהתאם לניטור זה תתקבל ההחלטה על אופי ההתאמות שיינתנו במקצועות אלה לקראת בגרויות קיץ תשפ"א.

1. **צמצום היקף המעורבות החברתית**

בשל המגבלות שהוטלו בעקבות נגיף הקורונה יידרשו 90 שעות מעורבות חברתית במקום 146 שעות לצורך זכאות לתעודת בגרות

1. **החזרת מנגנון השיפוי (הקומפנסציה)**

הוחלט להחיל רטרואקטיבית את כללי הקומפנסציה על בוגרי תש"ף (2020) וכן על בוגרי תשפ"א(2021). לאור זאת,867 תלמידים יהיו זכאים לתעודת בגרות. זכאותם של התלמידים הרלוונטיים תעודכן במערכות המשרד ובמערכות בתי הספר (פירוט אודות השיפוי מצוי בנספח).

------------------------------------------------------------------------------------

דוברות והסברה משרד החינוך

**נספח**

**הרחבה לסעיף 4 - \*ביטול מנגנון שק"ד קורונה והמרתו בתהליכי בקרה, ליווי מקצועי והדרכה לבתי הספר\***

* על מנת לסייע לרכזי המקצוע בהכוונת צוותי ההוראה המקצועיים בבניית כלים להערכה מיטבית תעמיד המזכירות הפדגוגית בשיתוף עם האגף העל יסודי והמחוזות מדריכים בכל תחום דעת. המדריכים ילוו את תהליכי ההערכה הבית ספריים, בהתאם למחוון המפמ"ר, לקראת דיווח הציונים הבית ספריים ממירי בגרות חיצונית.
* המשרד יעמיד כלים אשר יציגו בפני בתי הספר את הציונים בכל שאלון במשך שלוש השנים האחרונות בממוצע רב שנתי (ציון בחינה חיצונית, ציון שנתי והציון הסופי של בית הספר). הכלי יהיה נגיש לבתי הספר החל מהתאריך ה- 1.2.2021 ויועמד לרשותם בפורטל מוסדות חינוך.
* הכלי יאפשר לבתי הספר לקבל חיווי באשר לרמת ההלימה בין הציון הממוצע המדווח למועד לבין הציון הממוצע הרב שנתי של השאלון במוסד.
* בתום תהליך הבקרה הבית ספרי, מנהל בית הספר והמורה המגיש יידרשו לחתום על ציוני הבחינה הבית ספריים ממירי בגרות חיצונית טרם שליחת הציונים למשרד החינוך (טופס 9501).
* לאחר דיווח הציונים, המשרד ידגום באופן אקראי חלק מההערכות הבית ספריות ממירי בגרות חיצונית, לצורך מתן משוב אודות תהליכי ההערכה שבוצעו בבית הספר. גורם מקצועי יבחן לעומק את התהליך, לפיו נקבע ציונם של התלמידים שעלו במדגם ומידת התאמתם למחוון. על בתי הספר לתעד את תהליכי הערכה ולשמור דגימות שיעידו על הדרך שבה פעלו למשך שנתיים. בתהליך הדגימה, יינתן משקל גבוה לבתי ספר "אדומים", משקל נמוך יותר לבתי ספר "צהובים", ומשקל נמוך לבתי ספר "ירוקים" בהתאם לחריגות שיימצאו בציונים המדווחים.
* בבתי ספר בהם יתגלו חריגות בתהליך מתן הציונים במקצוע נתון, יובא המידע לידיעת מנהל בית הספר. כדי למנוע את הישנות המקרה, יינתנו למורה ליווי והדרכה בדרכי ההערכה. כמו-כן, הציונים שידווחו בשנה העוקבת בבתי ספר אלו, יבדקו על ידי גורם מקצועי, ללא קשר לדגימה, ויוחלט באשר לצעדים שינקטו.

**הרחבה לסעיף 9- השבת מנגנון השיפוי (הקומפנסציה)**

**מהי הקומפנסציה?**

יש הגדרה מתי תלמיד זכאי לתעודת בגרות. הקומפנסציה מגדירה את המקרים החריגים בהם תלמיד זכאי לבגרות.

על פי כללי הקומפנסציה, תלמיד יכול להיות זכאי לתעודת בגרות גם כאשר יש לו נכשל במקצוע אחד בתעודה, ובלבד ש:

1. הציון באותו מקצוע נכשל הוא לפחות 45 ואינו במקצוע שפת אם או מעורבות חברתית.
2. התלמיד השיג באותו מקצוע ציון נמוך מ- 45, אך הוא נבחן בשני מקצועות של 3 יחידות לימוד לפחות, והשיג בשניהם ניקוד מצטבר של 150 (למשל: מתמטיקה 3 יחידות לימוד השיג התלמיד ציון 70 ובאנגלית 3 יחידות השיג ציון 80). פירוט רחב בנושא ניתן למצוא בחוזר מנכ"ל לנושא זה,

הגדרה מלאה של הנושא ניתן למצוא באתר המשרד – חוזר מנכ"ל קומפנסציה - להלן הקישור:

להלן הקישור:

[**https://apps.education.gov.il/mankal/Horaa.aspx?siduri=307**](https://apps.education.gov.il/mankal/Horaa.aspx?siduri=307)